Marianne Juhler
Marianne Juhler er en dansk læge. Marianne Juhler blev cand.med. i 1981 fra Københavns Universitet, dr.med. i 1989 og speciallæge i neurokirurgi i 1992. Efter ansættelse på københavnske hospitaler blev hun i 1993 overlæge på Rigshospitalets neurokirurgiske afdeling og var klinikchef her 1996-2002. Siden 2008 har Marianne Juhler været forskningsprofessor i eksperimentel neurokirurgi ved Københavns Universitet.
I 2013 modtog hun Olivecrona Prisen (opkaldt efter den svenske neurokirurg Herbert Olivecrona) efter indstilling fra Karolinska Institutet som anerkendelse af sin forskning siden 2002 i sygdommen hydrocefalus (vand i hovedet). Siden midten af 1900-t. er denne sygdom blevet symptombehandlet ved indlæggelse af dræn. Marianne Juhler har sammen med sin forskningsgruppe inddraget farmakologi, molekylærbiologi, genetik og epidemiologi med henblik på udvikling af en mere årsagsbetinget behandling.